শাদি বেগ

**শাদি বেগ** (ফারসি: شادی بیگ; চাগাতাই ভাষা/কিপচাক: شادی بک) ১৩৯৯ থেকে ১৪০৭ সাল পর্যন্ত সোনালী উর্দুর খান ছিলেন। তিনি সর্বময় ক্ষমতাধর বেগলারবেগ এদিগুর অনুগত বা আশ্রিত ব্যক্তি ছিলেন।

## বংশপরিচয়
*মুইজ আল-আনসাব* এবং *তাওয়ারিখ-ই গুজদাহ-ই নুসরত-নামাহ* অনুযায়ী, শাদি বেগ ছিলেন কুতলু বেগের পুত্র এবং সেই সূত্রে তার পূর্বসূরি তিমুর কুতলুগের আপন চাচাতো ভাই। তারা উভয়েই চেঙ্গিজ খানের পুত্র জোচির বংশধর তুকা-তিমুরের বংশের লোক ছিলেন।

## শাসনকাল
অত্যধিক মদ্যপানের ফলে চাচাতো ভাই তিমুর কুতলুগের মৃত্যু হলে, ১৩৯৯ সালের শেষ দিকে বা ১৪০০ সালের শুরুতে বেগলারবেগ এদিগু শাদি বেগকে খান হিসেবে ঘোষণা করেন। এদিগু সম্ভবত শাদি বেগের অল্প বয়স এবং অনভিজ্ঞতাকে ব্যবহার করে নিজের ক্ষমতা কুক্ষিগত রাখার পরিকল্পনা করেছিলেন। ১৪০০ সালে শাদি বেগ রুশ রাজপুত্র ইভান মিহাইলোভিচকে তিভেরের গ্র্যান্ড প্রিন্স হিসেবে স্বীকৃতি দেন। এদিগু তার প্রধান শত্রু প্রাক্তন খান তোকতামিশের বিরুদ্ধে যুদ্ধের দিকে মনোযোগ দেন এবং ১৪০০-১৪০৬ সাল পর্যন্ত, অর্থাৎ শাদি বেগের রাজত্বের অধিকাংশ সময় সিবিরে যুদ্ধ করেন। ১৪০৬ সালের শুরুর দিকে শীতকালে এদিগুর সৈন্যরা টোবোল নদীর তীরে তোকতামিশকে আক্রমণ ও হত্যা করতে সক্ষম হয়। একই বছর শাদি বেগ মস্কোর গ্র্যান্ড প্রিন্স প্রথম ভাসিলিকে লিথুয়ানিয়ার বিরুদ্ধে সহায়তা করার জন্য একটি বাহিনী পাঠিয়েছিলেন। যদিও ভাসিলি নিয়মিত কর প্রদান এবং খানের দরবারে আসা এড়িয়ে চলতেন, তবুও ১৪০৫ সালে তিনি শাদি বেগের দূতের মাধ্যমে উপঢৌকন পাঠিয়েছিলেন।

খান হিসেবে শাদি বেগ তোকতামিশের ওপর বিজয়ের কৃতিত্ব দাবি করেন এবং ধীরে ধীরে পুতুল শাসক হিসেবে নিজের অবস্থানে অসন্তুষ্ট হয়ে ওঠেন। তিনি এদিগুকে সরিয়ে দেওয়ার ষড়যন্ত্র শুরু করেন, কিন্তু ১৪০৭ সালের শেষ দিকে শক্তিশালী বেগলারবেগ তা জানতে পারেন এবং আগাম ব্যবস্থা নেন। শাদি বেগ পালিয়ে প্রথমে (পুরাতন) আস্ট্রাখানে এবং পরে শিরভানে চলে যান। সেখানে তিনি স্থানীয় শাসক (শিরওয়ানশাহ) ইব্রাহিমের আশ্রয় লাভ করেন, যিনি তাকে খান হিসেবে স্বীকৃতি দেন এবং ১৪০৯ সাল পর্যন্ত তার নামে মুদ্রা জারি করেন। এদিগু শাদি বেগের স্থলে তিমুর কুতলুগের পুত্র পুলাদকে খান নিযুক্ত করেন এবং পলাতক খানেক হস্তান্তরের দাবি জানান, যা শিরওয়ানশাহ প্রত্যাখ্যান করেন। তবে ১৪০৯ সালে এদিগুর চরেরা শামাখিতে শাদি বেগকে হত্যা করতে সক্ষম হয়।

## বংশধরগণ
শাদি বেগের বেশ কয়েকজন সন্তান ছিল। তাদের মধ্যে গিয়াস আদ-দিন বিশেষভাবে উল্লেখযোগ্য, যিনি ১৪২১ সালের পর সোনালী উর্দুর সিংহাসন দাবি করেছিলেন। তিনি ১৪২৩-১৪২৫ সালে বলগার এবং ১৪২৫-১৪২৬ সালে সরাইয়ের নিয়ন্ত্রণ ধরে রেখেছিলেন। গিয়াস আদ-দিনের পুত্র মোস্তফাও ১৪৩১-১৪৩৩ সালে (পুরাতন) আস্ট্রাখান থেকে সিংহাসন দাবি করেছিলেন; তিনি ১৪৬৪ সালে মারা যান।

## বংশতালিকা
* চেঙ্গিজ খান
* জোচি
* তুকা-তিমুর
* কায়-তিমুর
* আবায়
* নুমকান
* কুতলু বেগ
* **শাদি বেগ**

## আরও দেখুন
* সোনালী উর্দুর খানদের তালিকা

## তথ্যসূত্র

## গ্রন্থপঞ্জি
* Gaev, A. G., "Genealogija i hronologija Džučidov," *Numizmatičeskij sbornik* 3 (2002) 9-55.
* Howorth, H. H., *History of the Mongols from the 9th to the 19th Century.* Part II.1. London, 1880.
* Počekaev, R. J., *Cari ordynskie: Biografii hanov i pravitelej Zolotoj Ordy*. Saint Petersburg, 2010.
* Sabitov, Ž. M., *Genealogija "Tore"*, Astana, 2008.
* Tizengauzen, V. G. (trans.), *Sbornik materialov otnosjaščihsja k istorii Zolotoj Ordy. Izvlečenija iz persidskih sočinenii*, republished as *Istorija Kazahstana v persidskih istočnikah.* 4. Almaty, 2006.

বিষয়শ্রেণী:১৪০৯-এ মৃত্যু
বিষয়শ্রেণী:১৪শ শতাব্দীর সোনালী উর্দুর খান
বিষয়শ্রেণী:১৫শ শতাব্দীর সোনালী উর্দুর খান